text: Ulven får permanent opholdstilladelse
  11 december 2013 kl. 14.08
  Der er dårlig nyt til de danske får. Vildtforvaltningsrådet har givet grønt lys for, at ulve, der indvandrer fra nabolande, kan få permanent opholdstilladelse i den danske natur.
  ´
  Vildtforvaltningsrådet med landbrug, skovbrug, jægere og grønne organisationer er klar med en plan for ulven. Udover at ulven kan få lov at blive, tager planen samtidigt højde for forventningerne om, at ulve i løbet af få år vil etablere sig med en permanent bestand.
  En arbejdsgruppe under rådet med alle relevante parter fra landmænd og jægere til skovejere og naturfredningsforeningen har siden foråret arbejdet på en forvaltningsplan for den fredede ulv.
  Onsdag godkendte Vildtforvaltningsrådet planen, som nu blot skal endeligt blåstemples af miljøminister Ida Auken (S)
  - Vi er meget tilfredse med, at det er lykkedes i enighed at lave en plan, som tager højde både for, at ulven jo er beskyttet af EU-regler, og som samtidig tager højde for de konflikter, der kan komme, siger præsident i Danmarks Naturfredningsforening Ella Maria Bisschop-Larsen til Ritzau.
  